A Szárnyas Kereszt nagyatádi zarándokútja

Első állomás a nagyatádi evangélikus templomban – Varga Vince első nagyatádi polgármester köszöntötte a Szárnyas Keresztet és csurgói kísérőit, szalgot kötött a keresztre, s a mintegy félszáz résztvevő elénekelte a Magyar Himnuszt – 2011. május 4-én 15,15 órakor. 

Második állomás a nagyatádi református templomban – Réti Árpád és Dr. Orbán Ilona presbiterek, egykor Erdélyből emigrált értelmiségiek üdvözölték az ünneplő zarándoklatot, szalagot kötöttek a keresztre, elénekelte a gyülekezet a magyar és székely himnuszt, valamint a Tebenned bíztunk kezdetű zsoltárt 2011. május 4-én 15,30 órakor. 

Harmadik állomás – a nagyatádi római katolikus nagytemplomban Dr. Kisnemes János Mária-magyar hazafias énekekkel és prédikációval köszöntötte, majd átvette a Szárnyas Keresztet, az egyházközség szalagját Dr. Gara István képviselőtestületi elnök kötötte föl a keresztre 2011. május 4-én 15,45 órakor.  

Negyedik állomás – a nagyatádi Ferences Kolostor refektóriumában 2011. május 4-én délután 4 órakor hallgatták meg mintegy félszázan a Szárnyas Keresztet Csurgóról hozók (Horváth Lajosné Marika tanárnő vezetésével) és azt Nagyatádon átvevők Dr. Papp Lajos szívsebész professzor előadásának szövegét, amely elhangzott 2011. március 27.-én Verőcén az Ima Magyarországért rendezvényen

Ó, édes hazám, te szép Magyarország 
Ó, édes Hazám, te szép Magyarország. 
Köszönöm a Teremtő Úristen mérhetetlen kegyelmét, hogy a Kárpát-medencébe születtem és nyelvem a magyar.  
Meggyőződésem szerint, az idők kezdetétől, őseink a világ legszebb földrajzi egységében a Kárpát-medencében éltek.  Vérüket, verítéküket adták azért, hogy a ránk mért isteni küldetésünket teljesíthessük.  
Nem vagyunk kiválasztott, választott nép. De magyarságunk okán, küldetésünk van-e földi létben. Küldetésünk a Kárpát-medencében a teremtett világ megőrzése, ápolása, szépítése. 
Különleges képességeinket azért kaptuk az Úristentől, hogy többet és jobbat tegyünk a világért, mint mások, másutt a Föld bármely részén. Sok ezer éves történelmünk során bizonyítottuk, hogy a sátáni időkben is képesek voltunk ég és föld egységét megteremteni. Képesek voltunk küldetésünket teljesíteni, képesek voltunk a szeretet parancsát romlott világunkban is megtartani. 
Nem uralkodni természet és nemzet felett, hanem megőrizni, megtartani, amit a Teremtő nekünk rendelt. Befogadni, hazát adni a vándorló, üldözött népeknek, nemzeteknek. Menedéket, kenyeret adni az ide érkezőknek.  

A tudás népe vagyunk. 
Nyelvünk bizonyítja, hogy ősidőktől kezdve növények, állatok nemesítői, az emberi lét jobbítói vagyunk. A törvényeket Isten oltotta a szívünkbe. 
Ezért is mondhatta Herakleitos, görög filozófus hogy a magyaroknak nincs szükségük írott törvényekre, mert a szkíta magyarok a törvényeket a szívükben hordják. 
 A műveltség, az ősök emlékezete az írásbeliség megjelenése előtt csak szóban és dallamban, zenében terjedhetett. Kétszázezernyi a népdalkincsünk. 
Meséink, a nép ajkán terjedő regéink, egyedülállóak a világon, mert meséinkben soha nem a pusztítás, soha nem a mások legyőzése, hanem önmagunk, önmagunk gyengeségeinek legyőzése áll. 
Győzelmet csak magunk felett arathatunk. A szeretet a legnagyobb erő. A megtartó erő.  Ezért nem értik sokan, Attila királyunk Róma kapui előtt vezéreinek, katonáinak tett kijelentését, mert soha nem értették meg a magyar szellemet, a magyar nagylelkűséget. Attila nagy királyunk Róma kapujánál megállva nem rombolta le, nem fosztotta ki Rómát. Egyes történészek szerint a következőket mondta: "ami a szeretetemben vagyon, az a hatalmamban vagyon."  
A szeretet parancsának megtestesítője az Szent Korona eszmeisége. 
A Szent Korona országaiban egymásmellettiség, egymás teljes jogú elfogadása volt az eszme. A magyarnak küldetése mindenkoron a Kárpát-medencében élő népek, országok testvéri segítése, tanítása volt. Az utóbbi ezer éves történelmünkben írásos bizonyítékok sokasága igazolja, hogy megmaradásunknak egyik záloga, a Szent Korona. A Szent Korona eszmeisége.  A Szent Korona Tan a vérszerződéstől napjainkig az emberi együttélés, és országlás főtörvényei, történeti alkotmányunk biztosítéka volt.  Köszönjük a Teremtőnek, hogy sok év reménytelenség után a készülő Alaptörvényben méltóképpen emlékezhetünk meg a Szent Korona Tanáról, a Szent Korona eszmeiségéről, történeti alkotmányunk jelentőségéről. 

Kérem a Magyar Nemzet minden tagját, hogy illúzióktól mentesen, reálisan ítéljük meg lehetőségeinket. Egy hosszú út elején állunk. Ennek az útnak az első lépéseit tettük meg. A Magyar Nemzet ébred. De sokan alszanak, vagy kábulatban vannak. A csipkerózsika álomból ébredő Nemzetnek időre van szüksége, hogy megértse és teljesítse a Szent Korona tanát, és annak üzenetét.  Egyszerű szavakkal egyszerű mondatokban kell fogalmaznunk, hogy mindenki értse, megértse az üzenet légyegét.  
Ezért engedjék meg, hogy báró Perényi Zsigmond koronaőr 1933-ban az Ország házában elmondott beszédéből idézzek, amelyben pontosan és világosan fogalmaz.  
"...Most a mi időnkben minden magyar ember egyformán tagja a Koronának, származás, vagyon- és felekezetkülönbség nélkül egyforma jogokkal. Csak a kötelezettségekben lehet köztünk különbség, mert azoktól, akik erősebbek és gazdagabbak, többet kívánunk...A magyar történelem századain át mély vallási kegyelet környezte a Szent Koronát, keresztény legendák és krónikák hirdették és a hívők erős hittel hitték, hogy a Korona az egyház apostoli feje által csodás módon isteni sugallatból és angyali közbenjárással adományoztatott. Ma is szentnek hisszük a Koronát. Törpe nép (az), amely nemes eszményekre nem tekint fel tisztelettel, amely múltját semmibe veszi és így önmagát, a maga faját alacsonyítja le. De boldog nemzet az és csak annak a nemzetnek van jövője, amely a múlt hagyományait és eszményeit a sors viharai között is megőrzi. Mert a múlt az a szilárd alap, amelyre építeni lehet és az eszmények hevítenek munkára, küzdelemre és áldozatra. A Szent Korona egyetértést, közösséget, békességet hirdet a magyarok között. És ha majd eljön az idő, alkotmányunk szellemében külső befolyás és kényszer nélkül, párt- és magánérdek félretolásával az egyetemes nemzet lesz hivatva megvalósítani a Szent Koronának történelmi hivatását." 

A mának szóló üzenet legfontosabb része: áldozat nélkül nincs jövő. 
Áldozatot kell hoznunk Krisztus Urunk példáját követve. 
Önfeláldozó szeretet Istenért, családért, Hazáért, az élő világmindenségéért! 
Mert Magyarország volt, van, lesz!  Mindörökké Ámen! 


A Magyar Nemzet Feltámadási zarándoklatának Szárnyas Keresztje a nagyatádi katolikus nagytemplomban éjszakázott, majd 5-én 13,30 órakor Dr. Gara István katolikus egyházközségi képviselőtestületi elnök vezetésével onnét indult zarándokútra Tóth Tibor nagykorpádi szállítási vállalkozó autóbuszával, mintegy három tucat nagyatádi és kivadári kísérővel. 
Ötödik állomás – A Szárnyas Keresztet Nagyatádról elbúcsúztató ima – 2011. május 5. 14 óra
A Szent Kereszt alól jövünk a Szárnyas Kereszttel, Jézus Szívéhez.
Az idegen megszállók fegyverével megdöfött szív, Isten földi anyagból való emberi szíve meghasadt, ahogyan meghasadt Magyarország földrajzi és nemzeti teste, amikor a tatár Arany Horda végigdúlta.
Meghasadt Magyarország, amikor lehasított a megszálló török a nemzettestből Erdélyt, és sírba döntötte a Duna és Tisza vidékét.
Rideg sírba téve szunnyadt évszázadokon át hazánk a Habsburg megszállók hideg kőtáblája alatt.
Mielőtt a kakasszóra felriadt a keresztény polgári Magyarország hajnala, háromszor tagadta meg a Magyar Szent Koronát Budapest: 1918/19-ben és 1948/49-ben, majd 1956/57-ben, és ráadásul 2004. december 5-én a nemzettévesztő népszavazással.
Jézus Szentséges Szíve könyörülj rajtunk! Jézus Szíve, a Szárnyas Kereszttel mutasd az irányt számunkra, nemzetünk szétszóratott lelkeinek egymáshoz vezető útján!

Hatodik állomás – Mikei ima a magyarság megmaradásáért, Brandtmüller János kántor, egykori polgármester magyar hazafias énekvezetésével, szalagtűzésével, zarándokkönyvi bejegyzésével – 2011. május 5. 14,30 óra
A Szent Kereszt templomunktól jövünk a Szárnyas Kereszttel a mikei Szent Kereszt templomhoz.  A kereszt a mi jelünk, e jelben bizakodunk. A kereszt mutatja az egyenes irányokat, a helyes arányokat. A kereszt jelenti a sorsot: a Szenvedést is, a Feltámadást is. A Szent Kereszt Jézus keresztje.  A Szárnyas Kereszt a magyar nemzet egyesülésének jelképe: a megváltás és vigasztalás felmagasztalt eszköze és szárnyalása, összegzése és kiáradása van e jelben.
Megváltó Urunk, Jézus Krisztus! Esedezve kérünk most, hogy megszavaztuk új útra térésünket, megalkottuk szándékaink alaptörvényét, segíts bennünket, hogy a kereszt jegyében összeadódjon magyar nemzetünk hite, reménye, szeretete! 
Segíts, hogy a Csíksomlyóra zarándokoló Szárnyas Kereszt útján kiáradjon a Szentlélek konfirmáló, megújító ereje! Segítsd Krisztus Király, a magyarság megmaradását nyelvében, nemzettudatában, életerejében, a Magyar Szent Korona egész országában.


Hetedik állomás – Kadarkúti ima a Szentháromság templomában, Brandtmüller János szentségimádó énekvezetésével – 2011. május 5. 15 óra
A Szárnyas Kereszt zarándoklata azért jött létre 2005-ben a rossz emlékű 2004. dec. 5-i népszavazást követően, hogy hirdesse elfásult, csalódott honfitársainknak a Feltámadott Krisztussal fennálló szövetségünket, és nemzeti újjászületésünk szükségességét. Az ágaiban kb. 3000 km-es nemzeti zarándoklat húsvéttól pünkösdig tartóan, a Balatontól Csíksomlyóig áthalad minden kárpát-medencei utódállamon. A Feltámadási menet egyik ága, a miénk,  Zamárdiból délnyugati irányba indul el, majd a szlovéniai magyaroktól visszafordulva Baranyán s Délvidéken, majd az Alföldön át a Maros völgyében lép be Erdélybe, s halad Somlyó felé. A másik ág Tihanyból nyugatra halad Burgenland felé, és Sopronnál keletre fordulva Felvidéket, Észak-Magyarországot, Kárpátalját köti össze Erdéllyel, Csíksomlyóval. A Feltámadási menet tavaly egy középső ágat is „hajtott”, mely az ország közepét öleli föl és Szatmáron át jut be Erdélybe. Az Atya, a Fiú és a Szentlélek hármas egy Istent kérjük, segítse egyesíteni a magyar nemzet három ágát: az elszakítottakat, az elmenekülteket és a csonka hazában maradt árvákat!			

Nyolcadik állomás – Zsoltáros ökumenikus istentisztelet a kadarkúti református templomban – 2011. május 5. 15,30 óra
A katolikus egyházközség szalagját Lukácsy Géza plébános, a Kadarkút város és környéke református gyülekezeteinek szalagját Uszkay Huba lelkész kötötte fel a keresztre, a zarándokkönyvbe a nagytiszteletű Uszkay úr tett bejegyzést. 

Kilencedik állomás – Jákói hálaadó ima a Magyarok Nagyasszonyához – 2011. május 5. 16 óra
A Magyar Szent Korona országát apostoli királyunk – a halála napján – a közénk jött Isten szülőanyjának, Szűz Máriának ajánlotta föl, így lett ő Magyarország védasszonya.
A legrégebbi ismert magyar nyelvű irodalmi emlékünkben Szűz Mária a bűnös embereket szenvedésével és kereszthalálával megváltó Szent Fiát siratja.
Magyarok Nagyasszonya, aki Fiad révén igazán Isten közelében vagy, hallgasd meg imánk! Te tudod, hogy mi évezredeken át – Jézushoz hasonlóan – szenvedtünk irigyeink üldözése, szeretteink árulása miatt. Ráadásul mi esendőbbek voltunk, mert a bűnök garmadáját követtük el Isten ellen, a természet ellen és magunk ellen. Hálát adunk Neked, mert a Fiad iránti szereteted mintáját követve, végre testvéri szeretettel öleljük magunkhoz nemzettársainkat. 
Hála Néked, Magyarok Nagyasszonya, hogy a Csíksomlyói Babba Máriához évek óta elzarándokoló magyarok imáját meghallgatva, a nemzet újraegyesülése reményét öntötted a Magyar Szent Korona ereje alatt élő minden keresztény szívébe. "Vigyázz reánk, Édesanyánk, Angyaloknak kegyes királynéja!" Vigyázz Égi Édesanyánk azokra a zarándoktársainkra is, akik betegségük miatt ma nem lehetnek itt velünk!

Tizedik állomás – Csökölyi ima Mennyei Atyánkhoz Péterfy László kántor énekvezetésével, szalagtűzésével, zarándokkönyvi bejegyzésével – 2011. május 5-én 17 óra
Nagyatádról hozzuk a csíksomlyói Szűz Máriához magyar nemzeti stafétával zarándokló Szárnyas Keresztet. Nagyatádról megjegyezzük, lehetséges, hogy névadója a Krisztus születése utáni 3. évszázadban élt Atád nevű szent, akinek névnapja éppen Szent Márton napjára, november 11-re esik. E névnapok tehát összekötnek bennünket a fehér gyász szokását évezrede őrző csökölyiekkel. Még inkább összeköt, hogy akik a szentéletű Árpádházi királyok korában e vidéken éltek, hozzánk hasonlóan Mennyei Atyánkhoz imádkoztak, sőt lehetséges az is, hogy Atád neve a Mennyei Atyát jelenti. Erre gondolva hordozzuk a Szárnyas Keresztet Nagyatádról Mikén, Csökölyön, Jákón, Kadarkúton át Visnyeszéplakra, hogy onnét más magyar keresztény testvéreink vigyék végig a Dunántúlon, az Alföldön, a Maros mentén, a Székelyföldön át, a Hargita túlsó szélére, a Csíksomlyói Babba Mária szobrához. Vele küldjük hálaimánkat a Megváltó Krisztus irgalmáért, mert megbocsátotta tévelygéseinket, széthúzásainkat. És kérjük Mennyei Atyánkat, hogy segítse a magyar nemzet egyesítését lélekben, akaratban, szeretetben, tettekben, növekedését számban, erényben.

Tizenegyedik állomás – Ima a magyar családokért Visnyeszéplak keresztény közössége előtt. 2011. május 5-én 17,30 órakor Máthé László és Visnyeszéplak teljes lakossága átvette a Dr. Gara István és Dr. Orbán Csaba vezetésével Nagyatádról hozott magyar nemzeti feltámadási Szárnyas Keresztet a községi iskolaépület előtt.

Jézus – a közénk jött Isten – családba született. A Szent Család példát mutatott évezredeken át a gyermek neveléséről, a szülők iránti szeretetről, a Mennyei Atya feltétlen tiszteletéről.
Apostoli királyunk családfája tanúskodik arról, hogy a világnak legtöbb szentet adó Árpád-ház a magyarság Krisztus-követésének bizonyítéka.
Kérjük Jézust és Szent Királyunk lelkét, járjanak közben a Mennyei Atyánál, hogy sikeres legyen életünk: „Hadd legyünk mink is tiszták, hősök, szentek” családunk számára!
Szent József és Szűz Mária legyen példánk a gyermekek vállalására, a közjóra nevelésükre!
Mennyei Atyánk! Segítsd a magyar családokat gyermekáldással!
Legyen bennünk mély, szívből jövő testvéri szeretet minden magyar iránt! 
Add Urunk, Istenünk, hogy múltbéli nagyságát felülmúlja a magyar jövendő; hogy példakép legyen mindig a Magyar Szent Korona országa és népe a következő évszázadok emberisége előtt, a Te dicsőségedre, az Általad teremtett világ számára, számban és jóságban gyarapodó utódaink javára.

A nagyatádi zarándokokat köszöntötte a fogadó lakosságot szolgáló önkormányzat polgármestere is. 
epülési képviselő, főszervező
